SET ปิดบวก 2 จุด แกว่งตัวรอปัจจัยใหม่ แนะติดตามงบ “บจ.” ไตรมาส 3
SET ปิดบวก 2 จุด แกว่งตัวรอปัจจัยใหม่ แนะติดตามงบ “บจ.” ไตรมาส 3 หวั่นรับผลกระทบล็อกดาวน์ พรุ่งนี้ตลาดฯคงจะแกว่งตัว แต่มีลุ้นรีบาวด์ได้แต่ไปได้ไม่ไกล พร้อมให้แนวรับ 1,625 แนวต้าน 1,650 จุด
26 ต.ค. 2564

นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยวันนี้แกว่งตัวหลังจากขาดปัจจัยมาสนับสนุนการลงทุน และอยู่ในช่วงรอการประชุมธนาคารกลางยุโรป (ECB) ในวันที่ 28 ต.ค.นี้ และการประชุมธนาคารกลางสหรัฐฯ (เฟด) สัปดาห์หน้า ซึ่งมีโอกาสปรับลดวงเงินในโครงการซื้อพันธบัตรตามมาตรการผ่อนคลายเชิงปริมาณ (QE) ทำให้ตลาดฯแกว่งทั้งในแดนบวก-ลบ
ด้านตลาดหุ้นในภูมิภาคเอเชียส่วนใหญ่เคลื่อนไหวในแดนบวก เช่นเดียวกับตลาดในยุโรปเทรดบ่ายนี้บวกราว 0.60 – 1% ซึ่งคงจะเป็นการเล่นเก็งกำไรตามผลประกอบการไตรมาส 3/2564 ของแต่ละตลาดฯ โดยในไตรมาส 3/2564 ทางยุโรปและสหรัฐฯไม่มีการล็อกดาวน์ แต่ตลาดบ้านเรามีการล็อกดาวน์ ดังนั้น ผลประกอบการของบริษัทจดทะเบียนบ้านเราคงจะออกมาไม่ดีเท่าใดนัก
สำหรับแนวโน้มการลงทุนในวันพรุ่งนี้ (27 ต.ค.2564) นายชัยยศ กล่าวว่า ภาพโดยรวมตลาดฯคงแกว่งตัวต่อเนื่อง แต่ก็มีโอกาสรีบาวด์ไปไหนไม่ไกล พร้อมให้แนวรับ 1,625 จุด ส่วนแนวต้าน 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 3,781.78 ล้านบาท ปิดที่ 139.50 บาท ลดลง 1.50 บาท
KCE มูลค่าการซื้อขาย 2,961.82 ล้านบาท ปิดที่ 85.25 บาท เพิ่มขึ้น 2.25 บาท
PTT มูลค่าการซื้อขาย 2,135.93 ล้านบาท ปิดที่ 39.25 บาท ลดลง 0.25 บาท
AOT มูลค่าการซื้อขาย 1,840.97 ล้านบาท ปิดที่ 64.00 บาท ลดลง 1.00 บาท
SCGP มูลค่าการซื้อขาย 1,831.10 ล้านบาท ปิดที่ 64.00 บาท เพิ่มขึ้น 1.00 บาท
 
 